Da Einstein Albert hod vosoucht, de Eagebnissa vom Hertz und vom Hallwachs zun eaglean und hod dessweng 1905 sei Läitquantnhybodese afgstüllt, de wäi sagt, dass dEnegie von Läit ned gleichmäßig in Raum vodaald is, sondan in gloane Baggln, de wäi in oinzle Punkte vom Raum konzendriad san. Weidas hoda gsagt, dass, je noch da Frequenz vo dem Läit de Baggln a fesde Menge Energie holdn, de wäi entweda ganza owa goa ned oogem wird. Mid deara Voastellung kamma äitz eaglean, dass easd ab ana bestimmtn Frequenz Eletronen ausn Medall aussaghaut wean kinnand. Wenn nämlich de Energiebaggln gleanan san, wäi de Energie, de wäi ma braucht, dassma a Elektron aussahaut, wird koans aussaghaut. Wenn owa de Energie glangt, nachernd kann des Baggl sofort a Elektron aussahaun und ma mou koa Zeidl woartn. De Energiebaggln nennd ma aa Läitquantn, oda eem Photonen.